Document ID: 32006R0401

32006R0401
L 070/12
SLUŽBENI LIST EUROPSKE UNIJE
23.02.2006.
UREDBA KOMISIJE (EZ) br. 401/2006
od 23. veljače 2006.
o utvrđivanju metoda uzorkovanja i analize za službenu kontrolu razina mikotoksina u hrani
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenom nadzoru koji se provodi radi provjere pridržavanja propisa o hrani i hrani za životinje te pravila o zdravlju i dobrobiti životinja (1), a posebno njezin članak 11. stavak 4.,
budući da:
(1)
Uredbom Komisije (EZ) br. 466/2001 od 8. ožujka 2001. o utvrđivanju najvećih dopuštenih količina određenih kontaminanata u hrani (2) predviđaju se najveće dopuštene količine za određene mikotoksine u određenoj hrani.
(2)
Uzorkovanje igra ključnu ulogu u preciznosti određivanja razina mikotoksina, koji su vrlo heterogeno raspoređeni u seriji. Stoga je potrebno utvrditi opće kriterije kojima treba udovoljavati metoda uzorkovanja.
(3)
Također je potrebno utvrditi opće kriterije kojima treba udovoljavati metoda analize kako bi se osiguralo da kontrolni laboratoriji koriste metode analize usporedive razine učinkovitosti.
(4)
Direktivom Komisije 98/53/EZ od 16. srpnja 1998. o utvrđivanju metoda uzorkovanja i metoda analize za službenu kontrolu razina određenih kontaminanata u hrani (3) utvrđuju se metode uzorkovanja i kriteriji učinkovitosti za metode analize koje treba koristiti za službenu kontrolu razina aflatoksina u hrani.
(5)
Direktivom Komisije 2002/26/EZ od 13. ožujka 2002. o utvrđivanju metoda uzorkovanja i metoda analize za službenu kontrolu razina okratoksina A u hrani (4), Direktivom Komisije 2003/78/EZ od 11. kolovoza 2003. o utvrđivanju metoda uzorkovanja i metoda analize za službenu kontrolu razina patulina u hrani (5) i Direktivom Komisije 2005/38/EZ od 6. lipnja 2005. o utvrđivanju metoda uzorkovanja i metoda analize za službenu kontrolu razina toksina Fusarium plijesni u hrani (6) na sličan se način utvrđuju metode uzorkovanja i kriteriji učinkovitosti za okratoksin A, patulin odnosno toksine Fusarium plijesni.
(6)
Primjereno je, kad god je to moguće, primijeniti istu metodu uzrokovanja na isti proizvod za kontrolu mikotoksina. Stoga metode uzorkovanja i kriterije učinkovitosti za metode analize koje treba koristiti za službenu kontrolu svih mikotoksina treba objediniti u jedinstveni pravni akt kako bi postali lakše primjenjivi.
(7)
Aflatoksini su vrlo heterogeno raspoređeni u seriji, posebno u seriji prehrambenih proizvoda s velikom veličinom čestica kao što su suhe smokve ili kikiriki. Kako bi se postigla jednaka reprezentativnost, kod serija prehrambenih proizvoda s velikom veličinom čestica, težina skupnog uzorka treba biti veća nego u slučaju serija prehrambenih proizvoda s manjim veličinama čestica. Budući da je distribucija mikotoksina u prerađenim proizvodima općenito manje heterogena nego u neprerađenim proizvodima od žitarica, za prerađene proizvode je primjereno predvidjeti jednostavnije odredbe za uzorkovanje.
(8)
Stoga Direktive 98/53/EZ, 2002/26/EZ, 2003/78/EZ i 2005/38/EZ treba staviti izvan snage.
(9)
Primjereno je da se dan primjene ove Uredbe poklapa s danom primjene Uredbe Komisije (EZ) br. 856/2005 od 6. lipnja 2005. o izmjeni Uredbe (EZ) br. 466/2001 u pogledu toksina Fusarium plijesni (7).
(10)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Uzorkovanje za službenu kontrolu razina mikotoksina u hrani treba provoditi u skladu s metodama utvrđenim u Prilogu I.
Članak 2.
Priprema uzorka i metode analize koje se koriste za službenu kontrolu razina mikotoksina u hrani moraju udovoljavaju kriterijima utvrđenim u Prilogu II.
Članak 3.
Direktive 98/53/EZ, 2002/26/EZ, 2003/78/EZ i 2005/38/EZ stavljaju se izvan snage.
Upućivanja na Direktive stavljene izvan snage smatraju se upućivanjima na ovu Uredbu.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. srpnja 2006.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 23. veljače 2006.

Labels: 0
17
20